***“Special Educational Needs”***

***skolotāju profesionālās pilnveides kursi Bath, Lielbritānijā***

***3.07.2016. - 9.07.2016.***

Kandavas K.Mīlenbaha vidusskola no 2016.gada 1.jūnija līdz 2017.gada 31.maijam realizē skolu pedagoģiskajam personālam Eiropas Savienības Erasmus+ programmas Pamatdarbības Nr.1 (KA1) skolu sektorā “Mācību mobilitātes skolu sektorā’’ projektu. Projekta ietvaros tiek realizētas trīs mobilitātes. Skolotājiem ir iespēja apmeklēt profesionālās pilnveides kursus Apvienotajā Karalistē, Īrijā un Grieķijā. Projekts tiek realizēts ar ES līdzfinansējumu.

Pirmo mobilitāti realizēja skolotāja Seila Šenberga, kura piedalījās pedagogu profesionālās kompetences pilnveides kursos „Special Educational Needs” nelielā Lielbritānijas kūrortpilsētiņā Bath kopā ar vēl 16 dažādu valstu izglītības darbiniekiem no 3. līdz 9.jūlijam.

 Nodarbības tika organizētas dažādos veidos-lekcijas, prezentācijas, diskusijas, pāru darbs, grupu darbs, vizītes Lielbritānijas skolās.

Kursu ietvaros prezentēju Latvijas izglītības sistēmu un iepazinos ar Lielbritānijas, Horvātijas, Vācijas, Igaunijas, Somijas, Itālijas, Francijas, Polijas un Spānijas izglītības sistēmu modeļiem, dalījos pieredzē par speciālās izglītības realizēšanas iespējām Latvijā, kā arī viesojos Olfildas parka un Frešfordas sākumskolās. Interesanti, ka jūlija sākumā darbs ar skolēniem šajās skolās noritēja pilnā sparā.

Svarīgākās atziņas, ko guvu kursos:

1. Lielbritānijas sabiedrības locekļi kopš mazotnes- sākot ģimenē un turpinot skolā izkopj **tolerances** prasmes – **būt iecietīgiem** pret citādo, **spēt pieņemt** to un novērtēt kā kaut ko vienreizēju un neatkārtojamu- tātad-katrs cilvēks ir milzīga vērtība, jo ir tikai vienā oriģinālā eksemplārā;
2. Pamatīpašība jebkura vecuma un tautības cilvēkiem, kura tiek ieaudzināta jau ģimenē, ir **spēja respektēt jeb cienīt** citus cilvēkus, neatkarīgi no tā, kādas tautības, sociālā vai materiālā stāvokļa cilvēks tas ir vai kādas speciālās vajadzības viņam ir. Tas nozīmē, nekādā veidā **nepārkāpt citu cilvēku tiesības** (nekādā gadījumā es ar savu klātbūtni, saviem vārdiem un darbiem nedrīkstu aizskart jebkuru citu cilvēku), **neuzspiest savu** un **neapspiest jebkura cita cilvēka tiesības, izvēles brīvību, rēķināšanās ar otra cilvēka tiesībām, to respektēšana.**
3. Lielbritānijas izglītības sistēma **nepieļauj**, ka skolēni **uz skolu ņem līdzi mobilos telefonus un citas iekārtas,** jo saprot, ka tā nav nepieciešamība un tas traucē mācību procesu. Izglītības speciālisti Lielbritānijā ir nonākuši pie secinājuma, ka mazu bērnu pieradināšana pie mobilajiem telefoniem, planšetēm un datoriem gan ģimenē, gan skolā ir noziegums pret bērnu, jo veicina atkarības veidošanos, kā rezultātā sabiedrība kļūst par atkarīgu, agresīvu, bezatbildīgu un neadekvātu masu. Tas ir pretrunā ar izglītības un audzināšanas mērķiem-**brīvas, atbildīgas, radošas personības attīstīšanu.**

Kursos vērotais, uzzinātais un secinātais, ļauj man labāk saskatīt un atrast tos paņēmienus darbā, kuri būtu noderīgākie manu skolēnu audzināšanā un izglītošanā, lai nodrošinātu viņu personības pilnvērtīgu attīstību. Lai mums kopā veicas!

 Skolotāja Seila Šenberga